
Қазақстан Республикасы Мемлекеттік қызмет істері агенттігінің Шымкент қаласы бойынша департаменті «Қазақстан Республикасы Әділет министрлігінің Сот сараптамалары орталығы» Республикалық мемлекеттік қазыналық кәсіпорнының Шымкент қаласы бойынша Сот сараптамалары институты филиалының  қызметіндегі сыбайлас жемқорлық тәуекелдеріне сыртқы талдау жүргізді.
Талдау нәтижелері бойынша 12 сыбайлас жемқорлық тәуекелі (кейс) анықталып, нормативтік-құқықтық реттеуді жетілдіруге, процестерді цифрландыруға, қызметтің ашықтығын арттыруға және ішкі бақылау жүйесін нығайтуға бағытталған 17 ұсыныс әзірленді.
Жүргізілген талдау сот-сараптамалық қызметтің әртүрлі кезеңдерінде, соның ішінде сот сараптамаларын тағайындау, зерттеу объектілерімен және заттай дәлелдемелермен жұмыс істеу, сондай-ақ мемлекеттік және ақылы қызметтерді көрсету кезінде сыбайлас жемқорлық тәуекелдерінің туындауына ықпал ететін жекелеген жүйелі факторларды анықтауға мүмкіндік берді.
Талдау барысында нормативтік құқықтық және ішкі актілердің жекелеген ережелерінде лауазымды тұлғалардың кең дискрециялық өкілеттіктерінің болуынан, бағалау тұжырымдарының қолданылуынан, шешім қабылдаудың нақты критерийлері мен мүдделер қақтығысын реттеу механизмдерінің болмауынан көрінетін сыбайлас жемқорлық факторлары бар екені анықталды.
Бұдан бөлек, зерттеу объектілерін қабылдаумен, тіркеумен, есепке алумен, берумен, материалдарды сот сарапшылары арасында бөлумен, сондай-ақ сот сараптамаларын жүргізу мерзімдерін бақылаумен байланысты жекелеген бизнес-процестерді одан әрі цифрландыру қажеттілігі анықталды.
Талдау нәтижелері бойынша анықталған сыбайлас жемқорлық тәуекелдерін жоюға бағытталған ұсыныстар енгізілді, оның ішінде процедуралардың ашықтығын қамтамасыз етуге, материалдарды бөлу кезінде субъективті факторды азайтуға және ішкі бақылаудың тиімділігін арттыруға мүмкіндік беретін цифрлық шешімдерді енгізу көзделген.
Сонымен қатар, талдау зерттеу объектілері мен заттай дәлелдемелерді қабылдау, сақтау және қайтару процедураларын құқықтық және ұйымдастырушылық реттеуді жетілдіру қажеттілігін көрсетті, бұған оларды есепке алуға, тіркеуге, сақталуын қамтамасыз етуге қойылатын бірыңғай талаптарды белгілеу және лауазымды тұлғалардың жауапкершілігін айқындау кіреді.
Ұсыныстардың бөлек блогы мемлекеттік және ақылы қызметтерді көрсету процедураларын жетілдіруге, соның ішінде сот сарапшысы біліктілігін беруге кандидаттарды дайындау мен бағалау процедураларының ашықтығын арттыруға, сондай-ақ ақылы қызметтерді көрсету кезіндегі қаржылық механизмдерді жетілдіруге бағытталған.
Талдау нәтижелері бойынша анықталған сыбайлас жемқорлық құқық бұзушылықтар жасауға ықпал ететін себептер мен жағдайларды жою жөніндегі іс-шаралар жоспары бекітіліп, оның орындалуы бақылауға алынды.

